Document ID: 31999L0043

Direktiva 1999/43/ES Evropskega parlamenta in sveta
z dne 25. maja 1999
o 17. spremembi Direktive 76/769/EGS o približevanju zakonov in drugih predpisov držav članic v zvezi z omejitvami pri trženju in uporabi nekaterih nevarnih snovi in pripravkov
EVROPSKI PARLAMENT IN SVET EVROPSKE UNIJE STA
ob upoštevanju Pogodbe o ustanovitvi Evropske skupnosti in zlasti člena 95 Pogodbe,
ob upoštevanju predloga Komisije [1],
ob upoštevanju mnenja Ekonomsko-socialnega odbora [2],
v skladu s postopkom iz člena 251 Pogodbe [3],
(1) ker je treba za nemoteno delovanje notranjega trga sprejeti potrebne ukrepe;
(2) ker sta Evropski parlament in Svet dne 29. marca 1996 sprejela Sklep št. 646/96/ES Evropskega parlamenta in Sveta z dne 29. marca 1996 o sprejetju akcijskega načrta za boj proti raku v okviru ukrepov na področju javnega zdravja (1996 do 2000) [4];
(3) ker se zaradi izboljšanja varovanja zdravja in varnosti potrošnikov snovi, razvrščene kot rakotvorne, mutagene ali strupene za razmnoževanje, in pripravki, ki jih vsebujejo, ne smejo dajati v promet za splošno rabo;
(4) ker Direktiva 94/60/ES Evropskega parlamenta in Sveta z dne 20. decembra 1994 o 14. spremembi Direktive 76/769/EGS o približevanju zakonov in drugih predpisov držav članic v zvezi z omejitvami pri trženju in uporabi nekaterih nevarnih snovi in pripravkov [5] uvaja v obliki dodatka k točkam 29, 30 in 31 Priloge I k Direktivi 76/769/EGS [6] seznam snovi, razvrščenih v 1. ali 2. skupino rakotvornosti, mutagenosti ali strupenosti za razmnoževanje; ker se takšne snovi in pripravki ne smejo dajati v promet za splošno rabo;
(5) ker Direktiva 94/60/ES predpisuje, da bo Komisija Evropskemu parlamentu in Svetu predložila predlog za razširitev tega seznama najpozneje šest mesecev po objavi prilagoditve tehničnemu napredku Priloge I k Direktivi 67/548/EGS [7], ki vsebuje snovi, razvrščene v 1. ali 2. skupino rakotvornosti, mutagenosti ali strupenosti za razmnoževanje;
(6) ker Direktiva Komisije 96/54/ES [8] o 22. prilagoditvi tehničnemu napredku Direktive 67/548/EGS in zlasti Priloge I k Direktivi vsebuje 16 snovi, ki so po novem razvrščene v 1. ali 2. skupino rakotvornosti, mutagenosti ali strupenosti za razmnoževanje; ker je treba te snovi dodati točkam 29, 30 in 31 dodatka k Prilogi I k Direktivi 76/769/EGS, kakor je bila prečiščena z Direktivo 97/56/ES Evropskega parlamenta in Sveta [9] o 16. spremembi Direktive 76/769/EGS;
(7) ker so bila z Direktivo 96/54/ES upoštevana tveganja in prednosti na novo razvrščenih snovi v 1. ali 2. skupino rakotvornosti, mutagenosti ali strupenosti za razmnoževanje;
(8) ker člen 1(1)(f) Direktive 96/54/ES črta osem vpisov iz Priloge I k Direktivi 67/548/EGS, saj so snovi pod temi vpisi že zajete z drugimi vpisi ali pa je bila njihova razvrstitev kot rakotvornih snovi odpravljena; ker je pet od teh snovi vključenih v dodatek k točki 29 Priloge I k Direktivi 76/769/EGS; ker je treba te vpise črtati tudi v zadnji navedeni direktivi;
(9) ker se ta direktiva uporablja brez poseganja v predpise Skupnosti, ki določajo minimalne zahteve za varstvo delavcev iz Direktive Sveta 89/391/EGS z dne 12. junija 1989 o uvedbi ukrepov za spodbujanje izboljšav za varnost in zdravje delavcev pri delu [10] ter posamičnih direktiv, ki temeljijo na njej, zlasti Direktive Sveta 90/394/EGS z dne 28. junija 1990 o varovanju delavcev pred nevarnostjo zaradi izpostavljenosti rakotvornim snovem pri delu (šesta posamična direktiva v skladu s členom 16(1) Direktive 89/391/EGS) [11],
SPREJELA NASLEDNJO DIREKTIVO:
Člen 1
Snovi, naštete v Prilogi I k tej direktivi, se dodajo snovem, naštetim v dodatku k točkam 29, 30 in 31 Priloge I k Direktivi 76/769/EGS.
Člen 2
Snovi, naštete v Prilogi II k tej direktivi, se črtajo s seznama snovi, naštetih v dodatku k točki 29 Priloge I k Direktivi 76/769/EGS.
Člen 3
1. Države članice sprejmejo in objavijo zakone in druge predpise, potrebne za uskladitev s to direktivo, najpozneje eno leto po datumu začetka njene veljavnosti. O tem takoj obvestijo Komisijo.
Te predpise uporabljajo po preteku 18 mesecev od začetka veljavnosti te direktive.
2. Ko države članice sprejmejo predpise iz odstavka 1, se v njih sklicujejo na to direktivo ali pa sklicevanje nanjo navedejo ob njihovi uradni objavi. Načine sklicevanja določijo države članice.
Člen 4
Ta direktiva začne veljati na dan objave v Uradnem listu Evropskih skupnosti.
Člen 5
Ta direktiva je naslovljena na države članice.
V Bruslju, 25. maja 1999

Labels: 4
15
20